钦定古今图书集成/理学汇编/学行典/第078卷 > 明敖英慎言集训 > 《言贵养气》
## 钦定古今图书集成/理学汇编/学行典/第078卷 > 明敖英慎言集训 > 《言贵养气》

《韩文公》曰：“气，水也。言，浮物也。水大而物之浮者，小大
毕浮。气之与言犹是也，气盛则言之短长，与声之高
下者皆宜。”

明道先生曰：“凡为人言者，气忿则招拂。”

或曰：“人言语紧急，莫是气不定否？”伊川曰：“此亦当习。
习到言语自然缓时，便是气质变也。”

《朱子》曰：“心气和则言顺理矣。”

吴明卿曰：“凡人语及其所不平，则气必动，色必变，词
必厉。惟韩魏公则不然。”

薛文清公曰：“与人言，宜和气从容，气忿则不平。”

英曰：“苟欲发言当理，出之以时，而不知豫养乎心之正，气之和，将见本之，则无袭焉已矣。何乃罪心声词气不似之哉？”